ananddey/assamese-wiki-corpus huggingface dataset:
কিৰণ বালা বড়া

কিৰণ বালা বড়া (১৯০৪ - ৮ জানুৱাৰী ১৯৯৩) এগৰাকী ভাৰতীয় স্বাধীনতা সংগ্ৰামী আৰু সমাজ সংস্কাৰক। তেওঁ ভাৰতৰ স্বাধীনতা আন্দোলনৰ অসহযোগ আন্দোলন, আইন অমান্য আন্দোলন আৰু ভাৰত ত্যাগ আন্দোলনৰ সৈতে সক্ৰিয়ভাৱে জড়িত আছিল। তেওঁ শ্ৰীমন্ত শংকৰদেৱ সংঘৰ এগৰাকী সক্ৰিয় কৰ্মী আছিল। তেওঁ ভাৰত চৰকাৰ আৰু অসম চৰকাৰৰ পৰা স্বাধীনতা সংগ্ৰামী পেঞ্চন লাভ কৰিছিল।

প্ৰাৰম্ভিক জীৱন

১৯০৪ চনত অসমৰ নগাঁও জিলাৰ হয়বৰগাঁৱত কিৰণ বালা বড়াৰ জন্ম হৈছিল। তেওঁৰ পিতৃ কমল চন্দ্ৰ পণ্ডিত আৰু মাতৃ সৰোজ আইদেউ। কমল চন্দ্ৰ পণ্ডিত এগৰাকী শিক্ষক আছিল। কিৰণ বালা বড়ায়ে সেইসময়ত সমাজৰ পৰা স্ত্ৰীশিক্ষাৰ বিৰুদ্ধে থকা প্ৰৱল বাধা নেওচি তৃতীয় শ্ৰেণীলৈ অধ্যয়ন কৰিবলৈ সক্ষম হৈছিল। সেইসময়ত প্ৰচলিত বাল্যবিবাহৰ ৰীতি মতে নগাঁৱৰ কামপুৰৰ পাৰলি গুৰিৰ চাকি ৰাম লস্কৰৰ সৈতে তেওঁৰ বিবাহ সম্পন্ন হয়। কিন্তু বিবাহৰ কিছুকাল পিছতেই তেওঁৰ স্বামীৰ মৃত্যু ঘটে। হয়ে কিৰণ বালাৰ পিতৃ কমল চন্দ্ৰয়ে তেওঁক কন্যাৰ সৈতে নিজ গৃহলৈ লৈ আনে। তেওঁৰ কৈশোৰ কালৰ পৰায়ে দেশৰ স্বাধীনতা সংগ্ৰাম আৰু বিদ্ৰোহৰ প্ৰতি আকৰ্ষিত হৈছিল।

স্বাধীনতা আন্দোলনত অৱদান

১৯২০ৰ দশক

কিৰণ বালা বড়ায়ে অসহযোগ আন্দোলনত অংশগ্ৰহণ কৰিছিল। তেওঁ বিশেষকৈ পুঁজি সংগ্ৰহৰ কামৰ লগত জড়িত আছিল। ইয়াৰ বাবে তেওঁ পূৰ্ণ চন্দ্ৰ শৰ্মা, মহীধৰ বৰা, হলধৰ ভূঞা আৰু দেৱকান্ত বৰুৱাৰ পৰা উৎসাহ আৰু সহযোগ লাভ কৰিছিল। সেইসময়তে তেওঁ চন্দ্ৰপ্ৰভা শইকীয়ানীক লগ পায় আৰু তেওঁৰ নিৰ্দেশত কিৰণ বালায়ে বিভিন্ন সমাজ সংস্কাৰমূলক কাম হাতত লয়। তেওঁ সমাজৰ পৰা ৰাগীয়াল দ্ৰব্য যেনে কানি আৰু ভাঙৰ বিৰুদ্ধে যুঁজ দিছিল। ১৯২৯ চনত কংগ্ৰেছৰ লাহোৰ অধিবেশনত গ্ৰহণ কৰা পূৰ্ণ স্বৰাজৰ প্ৰস্তাৱ ১৯৩০ চনৰ ২৬ জানুৱাৰীত উদযাপন কৰোঁতে কিৰণ বালায়ে প্ৰায় ৪০০ মহিলাৰ সৈতে কলিয়াবৰত এক সভা অনুষ্ঠিত কৰিছিল।

১৯৩০ৰ দশক

আইন ভংগ কৰাৰ বাবে তেওঁ কেইবাবাৰো কাৰাবাস কাটিবলগীয়া হৈছিল। ১৯৩১ চনৰ ৭ ফেব্ৰুৱাৰী তাৰিখে জেলত থাকোতে তেওঁ গুৰুতৰ ভাবে অসুস্থ হয়। তাৰ চাৰি মাহৰ পিছত তেওঁক জেলৰ পৰা অব্যাহতি দিয়া হয়। ১৯৩২ চনত তেওঁক শ্বিলংৰ জেললৈ বদলি কৰা হয়।

এইসময়ত তেওঁ সনত ৰাম বড়াৰ সৈতে দ্বিতীয় বিবাহ কৰে। সনত ৰামৰ আগৰ ঘৈণীৰ ফালৰ পাঁচ গৰাকী সন্তান আছিল। তেওঁ নতুনকৈ স্থাপিত হোৱা শ্ৰীমন্ত শংকৰদেৱ সংঘৰ প্ৰতিষ্ঠাপক সম্পাদক আছিল। ইয়াৰ লগতে কিৰণ বালা বড়ায়েও সংঘৰ লগত জড়িত হৈ পৰে।

তেওঁ মহাত্মা গান্ধীয়ে আৰম্ভ কৰা আইন অমান্য আন্দোলনত জঁপিয়াই পৰে। তেওঁ ঘৰে ঘৰে গৈ গাঁৱৰ মানুহক সজাগ কৰিবলৈ লৈছিল। ইয়াৰ লগতে তেওঁ মানুহ আৰু খাদ্য সংগ্ৰহৰ কাম নিয়াৰিকৈ পৰিচালনা কৰিছিল।

তেওঁ সতীদাহ প্ৰথা, বাল্যবিবাহ আদি সামাজিক ব্যাধিৰ বিষয়ে সজাগতা সৃষ্টি কৰিছিল ইয়াৰ লগতে তেওঁ নাৰী শিক্ষাৰ মানুহক উৎসাহিত কৰিছিল।

১৯৪০ৰ দশক

১৯৪২ চনৰ ভাৰত ত্যাগ আন্দোলনত কিৰণ বালায়ে যোগ দি লাঠী চাৰ্চ খাইছিল। এইসময়ত তেওঁ ব্ৰিটিছৰ পৰা ৰক্ষা পাবলৈ আত্মগোপন কৰিছিল। এনেকৈ তেওঁ ভাৰতে স্বাধীনতা লাভ কৰাৰ লৈকে ব্ৰিটিছ শাসনৰ বিৰুদ্ধে যুঁজ দিছিল।

স্বাধীনোত্তৰ কাল

ভাৰতে ১৯৪৭ চনৰ ১৫ আগষ্টত স্বাধীনতা লাভ কৰাৰ পিছত কিৰণ বালা বড়ায়ে নিজৰ সংসাৰ আৰু সন্তানৰ ওপৰত মনোনিবেশ কৰে। তেওঁক ভাৰত চৰকাৰ আৰু অসম চৰকাৰে স্বাধীনতা সংগ্ৰামী পেঞ্চন প্ৰদান কৰিছে।

১৯৯৩ চনৰ ৮ জানুৱাৰী তাৰিখে কিৰণ বালা বড়াৰ মৃত্যু হয়। মৃত্যুৰ আগমুহূৰ্তলৈকে তেওঁ শ্ৰীমন্ত শংকৰদেৱ সংঘৰ কৰ্মী হিচাপে জড়িত আছিল।

তথ্য উৎস

শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:অসমৰ স্বাধীনতা সংগ্ৰামী
শ্ৰেণী:অসমৰ সমাজকৰ্মী
ৰাণা প্ৰতাপ কলিতা

লেফটেনেণ্ট জেনেৰেল ৰাণা প্ৰতাপ কলিতা, ভাৰতীয় সেনাৰ এগৰাকী প্ৰাক্তন জেনেৰেল বিষয়া। ভাৰতীয় সেনাৰ ইষ্টাৰ্ণ কমাণ্ডৰ জেনেৰেল অফিচাৰ কমাণ্ডিং ইন চিফ (GOC-in-C) হিচাপে কাৰ্যনিৰ্বাহ কৰিছিল। ইয়াৰ পূৰ্বে তেওঁ ডিমাপুৰত তৃতীয় কৰ্পছৰ কমাণ্ডাৰ আছিল। ২০২৪ চনত তেওঁক সামৰিক সেৱালৈ আগবঢ়োৱা অনবদ্য অৱদানৰ বাবে অসম চৰকাৰে ৰাজ্যৰ সৰ্বোচ্চ অসামৰিক সন্মান অসম বৈভৱ প্ৰদান কৰে।

প্ৰাথমিক জীৱন আৰু শিক্ষা

অসমৰ কামৰূপ জিলাৰ ৰঙিয়াত ৰাণা প্ৰতাপ কলিতাৰ জন্ম হৈছিল। তেওঁৰ পিতৃ যোগেন্দ্ৰ কলিতা আৰু মাতৃ ৰেণু কলিতা। তেওঁ গোৱালপাৰাৰ সৈনিক স্কুলৰ প্ৰাক্তন ছাত্ৰ। তাৰ পিছত তেওঁ ৰাষ্ট্ৰীয় প্ৰতিৰক্ষা একাডেমী আৰু ভাৰতীয় সামৰিক একাডেমীত অধ্যয়ন কৰে।

সামৰিক জীৱন

১৯৮৪ চনৰ ৯ জুন তাৰিখে ৰাণা প্ৰতাপ কলিতাক ভাৰতীয় সামৰিক একাডেমী, ডেৰাডুনৰ পৰা ৯ কুমাও ৰেজিমেণ্টত কমিচন দিয়া হয়। তেওঁ তৃতীয় কৰ্পছৰ কমাণ্ডাৰ আছিল আৰু ইষ্টাৰ্ণ কমাণ্ডৰ মুখ্য ষ্টাফ আছিল। তেওঁ সেনা মুখ্য কাৰ্যালয়ত সঞ্চালক প্ৰধান - জনশক্তি পৰিকল্পনা আৰু কৰ্মচাৰী সেৱা হিচাপেও কাৰ্যনিৰ্বাহ কৰিছিল। সামৰিক সেৱালৈ আগবঢ়োৱা অৱদানৰ বাবে জেনেৰেল কলিতায়ে পিভিএছএম, ইউৱাইএছএম, এভিএছএম, এছএম আৰু ভিএছএমৰ পদক লাভ কৰিছে।

তেওঁ ইষ্টাৰ্ণ কমাণ্ডৰ জেনেৰেল অফিচাৰ-কমাণ্ডিং-ইন-চিফৰ দায়িত্বত থকা প্ৰথমজন অসমীয়া হিচাপে পৰিগণিত হয়। লেফটেনেণ্ট জেনেৰেল মনোজ পাণ্ডেৰ পিছত তেওঁ সেনাবাহিনীৰ ভাইচ ষ্টাফৰ পদত অধিষ্ঠিত হয়। তেওঁ কুমাও আৰু নাগা ৰেজিমেণ্ট আৰু কুমাও স্কাউটৰ কৰ্ণেলও আছিল।

ব্যক্তিগত জীৱন

ৰাণা প্ৰতাপ কলিতাৰ বিবাহ নিশা কলিতাৰ সৈতে হয়। দম্পতীহালৰ দুগৰাকী সন্তান আছে। তেওঁলোকৰ পুত্ৰ সেনাবাহিনীত কমিচন প্ৰাপ্ত আৰু ৯ কুমাওত সেৱা আগবঢ়োৱা সেনা বিষয়া আৰু কন্যা দিল্লী বিশ্ববিদ্যালয়ৰ প্ৰবক্তা।
-
align="" | | লেফটেনেণ্ট | ভাৰতীয় সেনা| ৯ জুন ১৯৮৬
-
align="" | | কেপ্তেইন | ভাৰতীয় সেনা | ৯ জুন ১৯৮৯
-
align="" | | মেজৰ | ভাৰতীয় সেনা| ৯ জুন ১৯৯৫
-
align="" | | লেফটেনেণ্ট কৰ্ণেল | ভাৰতীয় সেনা | ১৬ ডিচেম্বৰ ২০০৪
-
align="" | | কৰ্ণেল | ভাৰতীয় সেনা| ১ এপ্ৰিল ২০০৬
-
align="" | | ব্ৰিগেদিয়াৰ | [ভাৰতীয় সেনা| ১৩ জুন ২০১১ (ভাৰপ্ৰাপ্ত)৮ আগষ্ট ২০১১ (পূৰ্ণ পৰ্যায়, ১৯ মাৰ্চ ২০১০ তাৰিখৰ জ্যেষ্ঠতাৰ পৰা)
-
align="" | | মেজৰ জেনেৰেল | ভাৰতীয় সেনা | ১৯ অক্টোবৰ ২০১৬ (১ ফেব্ৰৱাৰী ২০১৫ তাৰিখৰ পৰা জেষ্ঠ্যতা)
-
align="" | |লেফটেনেণ্ট জেনেৰেল | ভাৰতীয় সেনা| ১০ মে' ২০১৯
-
}

তথ্য উৎস

শ্ৰেণী:অসমৰ ব্যক্তি
শ্ৰেণী:সেনা বিষয়া
শ্ৰেণী:জীৱিত ব্যক্তি
শ্ৰেণী:অসম বৈভৱ বঁটা বিজয়ী
ধীৰেন্দ্ৰ নাথ পাল

ধীৰেন্দ্ৰ নাথ পাল অসম ৰাজ্যৰ ধুবুৰী জিলাৰ আশাৰীকন্দি গাঁৱৰ এগৰাকী টেৰাকোটা (মৃৎশিল্প) শিল্পী। তেখেতৰ কৰ্মৰাজিৰ বাবে ২০২৫ চনত অসম চৰকাৰে "অসম গৌৰৱ বঁটা" প্ৰদান কৰে।

প্ৰাৰম্ভিক জীৱন আৰু জন্ম

১৯৪৫ চনত পূৰ্ব বংগ (বৰ্ত্তমান বাংলাদেশ)ৰ পাবনা জিলাত কুঞ্জলাল আৰু সৰলা বালাৰ ঘৰত তেখেতৰ জন্ম হয়।

কেৰিয়াৰ

ধীৰেন্দ্ৰ নাথ পাল ১৯৭৫ চনত জিলা উদ্যোগ কেন্দ্ৰ আৰু নিখিল ভাৰত হস্তশিল্প আয়োগৰ সহযোগত পোন প্ৰথমে বণিজ্য মেলাত যোগদান কৰে। তাৰ পিছত ১৯৭৮ চনত মদ্ৰাছৰ (বৰ্ত্তমান চেন্নাই) ললিত কলা একাডেমীত হস্ত শিল্প (Demonstration Programme) ত যোগদান কৰে। ১৯৮২ চনত দিল্লীৰ প্ৰগতি ময়দানত আন্তৰ্জাতিক বণিজ্য মেলাত ধীৰেন্দ্ৰ নাথ পাল আৰু মাতৃ সৰলা বালাই যোগদান কৰে। এই বণিজ্য মেলাত টেৰাকোটা শিল্পী সৰলা বালা দেৱীক ৰাষ্ট্ৰীয় পুৰস্কাৰ প্ৰদান কৰে। ১৯৮৮ চনত ধীৰেন্দ্ৰ পালে ছাৰ্ক (SAARC) সন্মিলনত যোগদান কৰি মানপত্ৰ অৰ্জন কৰে। ১৯৮৪ চনত শিল্প প্ৰদৰ্শন কৰাৰ বাবে আমেৰিকাৰ নিউয়ৰ্ক চহৰলৈ আমন্ত্ৰিত হৈছিল যদিও বিশেষ অসুবিধাত যাব নোৱাৰিছিল। ১৯৮৭ চনত ইউৰোপ ভ্ৰমণৰ উপৰিও ছুইডেন, ডেনমাৰ্ক, জাৰ্মান ভ্ৰমণ কৰিছিল।

তেখেতৰ কৰ্মৰাজিৰ চিত্ৰ

তথ্যসমূহ

শ্ৰেণী:অসমৰ ব্যক্তি
শ্ৰেণী:অসম গৌৰৱ বঁটা বিজয়ী
এম্পিয়াৰ

এম্পিয়াৰ(A) হৈছে আন্তৰ্জাতিক একক প্ৰণালীত বিদ্য়ুৎ প্ৰৱাহৰ একক। ফ্ৰান্সৰ গণিতজ্ঞ আৰু পদাৰ্থবিজ্ঞানী আন্দ্ৰে ম্যাৰি এম্পিয়াৰৰ নামত এই এককটো ৰখা হৈছে।

সংজ্ঞা

দুডাল অসীম দৈৰ্ঘ্যৰ সমান্তৰাল বিদ্য়ুৎ পৰিবাহী( সামান্যতম প্ৰস্থচ্ছেদ) শূন্যস্থানত এক মিটাৰ দূৰত্বত থকাৱস্থাত এই পৰিবাহী দুডালে প্ৰতি মিটাৰ দৈৰ্ঘ্যত নিউটন বল পাবলৈ লগা প্ৰৱাহেই হৈছে এক এম্পিয়াৰ।
এম্পিয়াৰৰ বলৰ সূত্ৰ অনুসৰি, বিদ্যুৎ প্ৰৱাহী দুডাল সমান্তৰাল পৰিবাহীৰ মাজত আকৰ্ষণ অথবা বিকৰ্ষণ বল থাকে। এই বলৰ দ্বাৰা এম্পিয়াৰৰ সংজ্ঞা আগবঢ়োৱা হয়।
আধানৰ আন্তৰ্জাতিক একক প্ৰণালীৰ একক কুলম্ব হৈছে, এক এম্পিয়াৰ প্ৰৱাহে এক ছেকেণ্ডত কঢ়িয়াই নিয়া বিদ্যুতৰ পৰিমাণ। বিপৰীতভাৱে, এক এম্পিয়াৰ প্ৰৱাহ মানে হৈছে এটা বিন্দুৰ মাজেৰে প্ৰতি ছেকেণ্ডত এক কুলম্ব আধান পাৰ হোৱা প্ৰৱাহ।

সাধাৰণতে আধান Q' 'ক t সময়ত যোৱা প্ৰৱাহ I ৰ দ্বাৰা নিৰ্ণয় কৰা হয়।

ইতিহাস

পোনপ্ৰথমে ছেণ্টিমিটাৰ-গ্ৰাম-ছেকেণ্ড এককত এম্পিয়াৰক বিদ্যুৎ প্ৰৱাহৰ এককৰ ১০ ভাগৰ এক অংশ হিচাপে এম্পিয়াৰক সংজ্ঞাবদ্ধ কৰা হৈছিল। সেই এককটোক বৰ্তমানে এবম্পিয়াৰ হিচাপে জনা যায় আৰু তাক এক ছেণ্টিমিটাৰ দূৰত্বত থকা দুডাল প্ৰৱাহীৰ মাজত ২ ডাইন প্ৰতি ছেণ্টিমিটাৰ বলৰ বাবে লগা প্ৰৱাহ হিচাপে সংজ্ঞাবদ্ধ কৰা হৈছিল।

তথ্য সংগ্ৰহ
 

বাহ্যিক সংযোগ

শ্ৰেণী:এছ আই একক
শ্ৰেণী:জোখ-মাখৰ একক
শিলচৰ (লোকসভা সমষ্টি)

শিলচৰ লোকসভা সমষ্টি অসমৰ ১৪টা লোক সভা সমষ্টিৰ ভিতৰত এটা।

বিধানসভাৰ সমষ্টিসমূহ

শিলচৰ লোকসভা সমষ্টিত তলত উল্লেখিত বিধান সভা সমষ্টিসমূহ আছে:
ক্ৰম
সমষ্টিৰ নাম
অনুসূচিত জাতি/ জনজাতিৰ বাবে সংৰক্ষিত
জিলা
১
৯, শিলচৰ বিধানসভা সমষ্টি
নহয়
কাছাৰ
২
১০, সোণাই বিধানসভা সমষ্টি
নহয়
কাছাৰ
৩
১১, ধলাই বিধানসভা সমষ্টি
অনুসূচিত জাতি
কাছাৰ
৪
১২, উদাৰবন্দ বিধানসভা সমষ্টি
নহয়
কাছাৰ
৫
১৩, লক্ষীপুৰ বিধানসভা সমষ্টি
নহয়
কাছাৰ
৬
১৪, বৰখলা বিধানসভা সমষ্টি
নহয়
কাছাৰ
৭
১৫, কাটিগড়া বিধানসভা সমষ্টি
নহয়
কাছাৰ

লোক সভাৰ সদস্য

আৰম্ভণিৰেপৰা বৰ্তমানলৈ শিলচৰ লোকসভা সমষ্টিক প্ৰতিনিধিত্ব কৰা সদস্যসকলৰ নাম তলত উল্লেখ কৰা হ'ল।
ক্ৰম বৰ্ষ প্ৰাৰ্থী দল
১ ১৯৭৭ ৰছিদা চৌধুৰী ভাৰতীয় জাতীয় কংগ্ৰেছ
২ ১৯৮০ সন্তোষ মোহন দেৱ ভাৰতীয় জাতীয় কংগ্ৰেছ
৩ ১৯৮৪ সন্তোষ মোহন দেৱ ভাৰতীয় জাতীয় কংগ্ৰেছ
৪ ১৯৮৯ সন্তোষ মোহন দেৱ ভাৰতীয় জাতীয় কংগ্ৰেছ
৫ ১৯৯১ কবীন্দ্ৰ পুৰকায়স্থ ভাৰতীয় জনতা পাৰ্টি
৬ ১৯৯৬ সন্তোষ মোহন দেৱ ভাৰতীয় জাতীয় কংগ্ৰেছ
৭ ১৯৯৮ কবীন্দ্ৰ পুৰকায়স্থ ভাৰতীয় জনতা পাৰ্টি
৮ ১৯৯৯ সন্তোষ মোহন দেৱ ভাৰতীয় জাতীয় কংগ্ৰেছ
৯ ২০০৪ সন্তোষ মোহন দেৱ ভাৰতীয় জাতীয় কংগ্ৰেছ
১০ ২০০৯ কবীন্দ্ৰ পুৰকায়স্থ ভাৰতীয় জনতা পাৰ্টী
১১ ২০১৪ সুস্মিতা দেৱ ভাৰতীয় জাতীয় কংগ্ৰেছ

লগতে চাওক

কাছাৰ জিলা
অসমৰ লোকসভা সমষ্টিসমূহৰ তালিকা

তথ্য সংগ্ৰহ

শ্ৰেণী:অসমৰ লোক সভাৰ সমষ্টি
শ্ৰেণী:কাছাৰ জিলা
টুৰণ (খাদ্য)

টুৰণক লুম্পিয়াং চেজিং (ফিলিপিনোৰ বাবে "কল লুম্পিয়া") বা উপভাষিক টাগালগ ভাষাত sagimis বুলিও জনা যায়। ই হৈছে ফিলিপাইনছৰ পাতল পাতলকৈ কাটি লোৱা কলৰ (পছন্দৰ বাবে চাবা বা কাৰ্ডাবা কলৰ) পৰা তৈয়াৰী জলপান। স্প্ৰিং ৰোল ৰেপাৰত মেৰিয়াই, ৰেপাৰটো কোঁচ মোচ হোৱালৈকে ভাজি আৰু তাৰ পাছত কেৰামেলাইজড ব্ৰাউন চুগাৰেৰে ইয়াত আৱৰণ দিয়া। টুৰণৰ ভিতৰত অন্যান্য বস্তু পুৰ হিচাপে দিয়া ভিন্নতা অন্তৰ্ভুক্ত কৰিব পাৰে। আটাইতকৈ সাধাৰণ টুৰণ কঁঠালেৰে তৈয়াৰী, কিন্তু মিঠা আলু, আম, চেডাৰ চীজ আৰু নাৰিকলেৰে তৈয়াৰী টুৰণৰ ৰেচিপিও আছে।

টুৰণ, যদিও ব্যুৎপত্তিগতভাৱে স্পেনিছ মূলৰ, স্পেনিছ কেণ্ডি টুৰণৰ সৈতে ইয়াৰ কোনো সাদৃশ্য নাই।

ই এটা কুটিল আৰু চোবাই খোৱা জলপান, যিটো সাধাৰণতে মেৰিয়েণ্ডাৰ সময়ত বা ডেজাৰ্টৰ বাবে খোৱা হয়।

ই এটা জনপ্ৰিয় পথৰ দাঁতিত পোৱা খাদ্যও, সাধাৰণতে ফিলিপাইনচৰ বানানা কিউ, আৰু কেমোটে ক্যু আৰু মাৰুয়াৰ সৈতে ইয়াক বিক্ৰী কৰা হয়।

প্ৰকাৰ

মালাবনত "টুৰণ" বা "টুৰন" শব্দটো ইয়াৰ পৰিৱৰ্তে মিঠা মগু মাহেৰে ভৰা ভজা, লুম্পিয়া-ৰেপাৰেৰে আবৃত ডেজাৰ্টক বুজায়; আনহাতে কল ভৰ্তি জাতটোৰ বাবে ভেলেন্সিয়া শব্দটো ব্যৱহাৰ কৰা হয়। মালাবন কলৰ টুৰণ সাধাৰণতে ভেলেন্সিয়া ট্ৰাইএংগুলো হিচাপে বিক্ৰী কৰা হয়, যিবোৰ বিশেষভাৱে ত্ৰিভুজ আকৃতিৰ হয়।

তথ্য সূত্ৰ

শ্ৰেণী:খাদ্য
শ্ৰেণী:নিৰামিষ আহাৰ
চাৰ্মেইন মুজেৰী

চাৰ্মেইন মুজেৰী এগৰাকী জিম্বাবৱেৰ অভিনেত্ৰী। ২০২০ চনত, তেওঁ আফ্ৰিকা মুভি একাডেমী এৱাৰ্ডছত সৰ্বশ্ৰেষ্ঠ সহায়ক অভিনেত্ৰী শাখাৰ বাবে মনোনীত হৈছিল।

চলচ্চিত্ৰ আৰু মঞ্চনাটৰ তালিকা

মুজেৰীয়ে ২০১৭ চনৰ হাৰাৰ ইণ্টাৰনেচনেল ফেষ্টিভেল অৱ দা আৰ্টছৰ মঞ্চত অভিনয় কৰিছিল। ২০১৯ চনত, তেওঁ ৰুভাজেনা নামৰ এখন নাটকত অভিনয় কৰিছিল, যাৰ উদ্দেশ্য আছিল এলবিনিজমৰ সৈতে জীৱন যাপন কৰা ব্যক্তিসকলৰ সংগ্ৰামৰ বিষয়ে সচেতনতা বৃদ্ধি কৰা। একেই বছৰত, তেওঁ কুকড আপ নামৰ এখন চলচ্চিত্ৰত সহায়ক ভূমিকাত অভিনয় কৰিছিল। এই চলচ্চিত্ৰটো আফ্ৰিকাৰ বিভিন্ন দেশত প্ৰদৰ্শন কৰা হৈছিল আৰু ই National Art Merit Awards (NAMA) আৰু Zimbabwe International Film Festival (ZIFF)ৰ পৰা বহুকেইটা বঁটা লাভ কৰিছিল।

২০২০ চনত, ৰাজনৈতিক নাটক মিৰাজত তেওঁৰ অভিনয়ৰ বাবে তেওঁ AMAA-ৰ সৰ্বশ্ৰেষ্ঠ সহায়ক অভিনেত্ৰী শাখাত মনোনয়ন লাভ কৰে। এই চলচ্চিত্ৰটো আছিল মডেল মালাইকা মুশান্দুৰ প্ৰথম প্ৰধান চলচ্চিত্ৰ।

USAID-ৰ সহযোগত প্ৰস্তুত কৰা শাইনা চলচ্চিত্ৰত মুজেৰীয়ে অভিনয় কৰিছিল, যাৰ উদ্দেশ্য আছিল জিম্বাবৱেৰ তৰুণীসকলৰ ক্ষমতায়ন আৰু সচেতনতা বৃদ্ধিকৰণ।

তথ্যসূত্ৰ

শ্ৰেণী:জিম্বাবৱেৰ অভিনেত্ৰী
শ্ৰেণী:জীৱিত ব্যক্তি
১৩ ছেপ্টেম্বৰ

ঘটনাৱলী

১৫০০ - পেড্ৰ' আলভাৰেজ কাব্ৰাল নামৰ পতুৰ্গীজ নাবিক আৰু অভিযাত্ৰীজনে ভাৰতৰ কেৰেলাৰ কালিকটত (Kozhikode or Calicut) প্ৰথম ভৰি দিয়ে।
১৯০৪ - ‘শ্বিলং সমবায় সমিতি’ অসমৰ সমবায় সমিতি প্ৰতিষ্ঠা হয়।
১৯১৬ - এনী বেছাণ্টৰ ভাৰতৰ হোমৰুল লীগ প্ৰতিষ্ঠিত হয়।
১৯৪৮ - ভাৰতীয় সেনাৰ দ্বাৰা নিজামৰ ৰাজ্য হায়দৰাবাদ দখল কৰে।
১৯৯৬ - লোকসভাত লোকপাল বিধেয়ক গৃহীত হয়।

জন্ম

১৭৭৫ - লৰা চিকৰ্ড, কানাডাৰ যুদ্ধ বীৰাঙ্গনা।
১৮৫৭ - মিল্টন এছ হাৰ্ছেই, আমেৰিকাৰ চকলেট ব্যৱসায়ী।
১৯০৬ - সুৰেন্দ্ৰ কুমাৰ দে, সমাজ সেৱক, প্ৰাক্তন কেন্দ্ৰীয় মন্ত্ৰী আৰু ৰাজনেতা।
১৯৬৯ - শ্বেন ৱাৰ্ন, অষ্ট্ৰেলিয়াৰ স্পীন বলাৰ (ক্ৰিকেট)।
১৯৮৯ - থমাছ মুলাৰ, জাৰ্মানীৰ ফুটবল খেলুৱৈ। ২০১৪ চনৰ জাৰ্মানীৰ বিশ্ব কাপ চেম্পিয়ন দলৰ প্ৰধান খেলুৱৈ।

মৃত্যু

৮১ - টাইটাছ, ৰোমান সম্ৰাট।
১৯২৯ - যতীন্দ্ৰ নাথ দাস, স্বাধীনতা সংগ্ৰামী, লাহোৰৰ জেলত ( ব্ৰিটিছ ভাৰত) ৬৩ দিন অনশন কৰি ছহীদ হয়।
১৯৪৯ - আগষ্ট ক্ৰগ, ডেনমাৰ্কৰ জীৱ বিজ্ঞানী।
১৯৭১ - লিন পিয়াও, চীনৰ সামৰিক বাহিনীৰ প্ৰধান তথা চীনৰ কমিউনিষ্ট পাৰ্টীৰ বিশিষ্ট নেতা আছিল। বিমান দুৰ্ঘটনাত মৃত্যু হয়।
১৯৯৫ - মহেশ্বৰ নেওগ, অসমীয়া সাহিত্য জগতৰ প্ৰসিদ্ধ সাহিত্যিক।

দিৱস

অভিযন্তা দিৱস (মৰিছাছ)।
সন্ত্ৰাসবাদ বিৰোধী দিৱস।
আন্তঃৰাষ্ট্ৰীয় চকলেট দিৱস।

বাহ্যিক সংযোগ

বিবিচি: এই দিনটোত ঘটা কেইটামান উল্লেখযোগ্য ঘটনা

শ্ৰেণী:ছেপ্টেম্বৰ
শ্ৰেণী:ইংৰাজী বৰ্ষপঞ্জীৰ দিন

তথ্য সংগ্ৰহ
বৰ্ষা উৎসৱ

বৰ্ষা উৎসৱ হৈছে বাংলাদেশত উদ্‌যাপন কৰা এটা দিনজোৰা বৰ্ষা অভিবাদন উৎসৱ। এইটো বৰ্ষা মঙ্গল উৎসৱ নামেৰেও জনাজাত। বাংলা চান্দ্ৰ-সূৰ্য্য কেলেণ্ডাৰ অনুসৰি আহাৰ মাহৰ প্ৰথম দিনা উৎসৱৰ তাৰিখটো নিৰ্ধাৰণ কৰা হয়। সাধাৰণতে এই দিনটো গ্ৰেগৰিয়ান কেলেণ্ডাৰ অনুসৰি ১৫ জুনত পৰে। বৰ্ণিল অনুষ্ঠানেৰে এই দিৱস উদ্‌যাপন কৰা হয়। সংগীত পৰিৱেশন, নাটক, কবিতা আবৃত্তি, বৰষুণৰ ওপৰত চলচ্চিত্ৰ প্ৰদৰ্শন, পুতলা প্ৰদৰ্শন, ইলীহ উৎসৱ আদি বহুতো অনুষ্ঠান অন্তৰ্ভুক্ত থাকে। পৰম্পৰাগতভাৱে মহিলাসকলে বাৰিষাৰ প্ৰথম দিনটো উদ্‌যাপনৰ বাবে আকাশী নীলা ৰঙৰ শাৰী পিন্ধে।

"বৰ্ষা বন্দনা" নামেৰে জনাজাত এই বৰ্ষা উৎসৱৰ মুখ্য আকৰ্ষণ হ'ল, বছৰৰ প্ৰথম বৰষুণত স্নান কৰা। পুৰুষ, মহিলা আৰু সকলো বয়সৰ শিশুৱে এই উৎসৱত অংশ লয় আৰু আনন্দ উপভোগ কৰে। বিশেষকৈ শিশুসকলে ধুমুহাৰ পিছত মাটিত পৰি থকা আমবোৰ সংগ্ৰহ কৰে। তাৰপাছত সিহঁতে “আম কুশলী” নামৰ এটা ঐতিহ্যবাহী আহাৰ তৈয়াৰ কৰে। টেঙা আম, জলকীয়া, মছলা, পিঁয়াজ আৰু আন উপকৰণেৰে ইয়াক তৈয়াৰ কৰা হয়।

আৰু চাওক

বাংলাদেশৰ সংস্কৃতি

তথ্যসূত্ৰ

শ্ৰেণী:বাংলাদেশৰ সংস্কৃতি
শ্ৰেণী:বাংলাদেশৰ উৎসৱ
হনুমন্ত আৰু অক্ষকুমাৰৰ যুদ্ধ

২৪ অধ্যায়

হনুমন্ত আৰু অক্ষকুমাৰৰ যুদ্ধ ।

অক্ষযে কুমাৰে প্ৰবেশিল সমৰত ।

মাৰুতিক দেখিলে তোৰণ ওপৰত ॥১

হনুমন্তে ডেৱ দিলা মাৰুতৰ পথে ।

ৰাজাৰ কুমাৰ পাছে পাছে খেদে ৰথে ॥২

বৰদত্ত বাণ বৰিষয় নিৰন্তৰ ।

দশো দিশ ঢাকিলেক বায়ুৰ পুত্ৰৰ ॥৩

মেঘে যেন বৰিসিল অসংখ্যাত শৰে ।

নিৰন্তৰে থাসিলেক অক্ষ যে কুমাৰে ॥৪

তেজে তোলবোল ভৈল সবে কলেৱৰ ।

মনে মনে গুণিতে লাগিল কপিবৰ ॥৫

কিনো ইটো বীৰ দেখোঁ প্ৰচণ্ড প্ৰতাপ ।

ভালেতো দেৱক ইটো জনালেক কাপ ॥৬

ইহেন বীৰক যেবে নমাৰোঁ সত্বৰে ।

উপেখিলে ব্যাধি যেন বাঢ়ে আথান্তৰে ॥৭

এহি বুলি ৰথে তাৰ চাপৰেক দিল ।

ৰথ ভাগি চাৰি ঘোঁড়া সাৰথি মৰিল ॥৮

সত্বৰ গমনে যাই বায়ু পথ ভেদি ।

খাণ্ডা ধৰি প্ৰহাৰ দিবাক যাই খেদি ॥৯

বামে শত্ৰুচাপ সম ধনুৰ প্ৰকাশ ।

দক্ষিণত ফিৰাৱে তীখান্ চন্দ্ৰহাস ॥১০

দেখ নেদেখ বেগে বায়ুসুত কপি ।

একে হাতে দুই পাৱ ধৰিলেক চাপি ॥১১

একে হাতে বলে তুলি আলগাইল তাক ।

অক্ষয় ফুৰায় যেন কুমাৰৰ চাক ॥১২

অসংখ্যাত পাক তাক দিল টান কৰি ।

ৰাজাৰ কুমাৰ গৈল আকাশতে মৰি ॥১৩

পৃথিবীত আছাৰিল মৰা কলেৱৰ ।

চূৰ্ণীকৃত হুয়া গৈল অস্থি যে পাঞ্জৰ ॥১৪

হাত খান ছিৰি মাথা গোট ভৈল চূৰ ।

ৰাজাৰ কুমাৰ চলি গৈল যমপুৰ ॥১৫

ৰাজাৰ কুমাৰ অক্ষ যেতিয়া পৰিল ।

কতো দূৰ মানে মহী মন্দৰো লৰিল ॥১৬

কুমাৰৰ বধ ৰাজা শুনিল অনিষ্ট ।

ৰাৱণ নৃপতি বৰে ভৈল শোকাবিষ্ট ॥১৭

ঢলিয়া পৰিল ৰাজা সিংহাসন হন্তে ।

হা পুত্ৰ বুলি ৰাজা থাকিল কান্দতে ॥১৮

কৈক গৈলে কুমাৰ নন্দন হৰি হৰি ।

শুনি কেন মতে জীৱ মাৱ মন্দোদৰী ॥১৯

গন্ধৰ্ব্বক জিনি বাপ বৰ যশ পাইলে ।

বানৰ গোটৰ হাতে প্ৰাণ হৰুৱালে ॥২০

মাৱবৰ দক্ষিণ মোহোৰ ফন্দে বাম ।

আজি ধৰি গুচাইলে আচুতকুখী নাম ॥২১

দুয়োহন্তো পুৰি মৰোঁ প্ৰিয় পুত্ৰশোকে ।

বুলিয়ো প্ৰবোধ মন্দোদৰীক মোহোকে ॥২২

তই বিনে দশো দিশে দেখোঁ অন্ধকাৰ ।

তোৰ শোক শেলে দাৰে হৃদয় আমাৰ ॥২৩

কৈৰা ইন্দ্ৰজিত কুল নন্দন কুমাৰ ।

ঝাণ্ট কৰি হৃদয়ৰ শৈল্যক উদ্ধাৰ ॥২৪

যতেক পঠাইলোঁ বাপ পৰিলেক ৰণে ।

বানৰাক বান্ধি বাপ আন এতিক্ষণে ॥২৫

তোৰ আগে বানৰা কমন বস্তু হোৱে ।

সমুখ সমৰে তোত হাৰিল বাসৱে ॥২৬

অনেক প্ৰকাৰে গুণি কৰিলোঁহো থিৰ ।

বানৰাক যুজন্তা লঙ্কাত নাহি বীৰ ॥২৭

তুমিতো বীৰতো বীৰ ত্ৰৈলোক্যতে সাৰ ।

ধৰিবে নোৱাৰ যেবে সমৰতে মাৰ ॥২৮

পিতৃ মাতৃ মৰোঁ তোৰ প্ৰিয় পুত্ৰশোকে ।

বানৰক ধৰি আনি ভেটা এবে মোকে ॥২৯

তাক ডৰে পলাই মোৰ কিঙ্কৰ সকল ।

বিলম্ব নকৰ বাপ শীঘ্ৰ কৰি চল ॥৩০

আদেশ কৰিল যেবে ৰাক্ষসৰ ৰাজে ।

ৰণক চলিল বীৰ যুজিবাক সাজে ॥৩১
ছন্নো দেৱী

ছন্নো দেৱী (জন্ম: ১ জুন ১৯০১) এগৰাকী ভাৰতীয় ৰাজনৈতিক নেত্ৰী। তেওঁ ভাৰতৰ পঞ্জাব ৰাজ্যৰ এগৰাকী প্ৰভাৱশালী ৰাজনীতিবিদ আছিল। ভাৰতীয় জাতীয় কংগ্ৰেছৰ সদস্য ছন্নো দেৱীয়ে পঞ্জাব আৰু হাৰিয়ানা ৰাজ্যৰ বিধানসভালৈ বিধায়ক হিচাপে নিৰ্বাচিত হৈছিল। তেওঁ ১৯৬২ চনৰ ১৯ মাৰ্চৰ পৰা ১৯৬৬ চনৰ ৩১ অক্টোবৰলৈ পঞ্জাব বিধানসভাৰ উপাধ্যক্ষ হিচাপে কাৰ্যনিৰ্বাহ কৰিছিল। তেওঁ ভাৰতৰ ৰাজ্যসমূহৰ ভিতৰত প্ৰথম গৰাকী মহিলা বিধানসভাৰ অধ্যক্ষ। তেওঁ ৬ ডিচেম্বৰ ১৯৬৬ চনৰ পৰা ১৭ মাৰ্চ ১৯৬৭ চনলৈ হাৰিয়ানা বিধানসভাৰ অধ্যক্ষ হিচাপে কৰ্মৰত আছিল।

প্ৰাৰম্ভিক জীৱন আৰু শিক্ষা

১৯০১ চনৰ ১ জুন তাৰিখে ব্ৰিটিছ ভাৰতৰ মুলতানত ছন্নো দেৱীৰ জন্ম হৈছিল। তেওঁৰ পিতৃ লাল সইত ৰাম খান্না এগৰাকী ব্ৰিটিছ চৰকাৰৰ অধীনৰ কৰ্মচাৰী আছিল। তেওঁ পঞ্জাবৰ জলন্ধৰত অৱস্থিত কন্যা মহাবিদ্যালয়ৰ পৰা স্নাতক পৰীক্ষা উত্তীৰ্ণ হৈছিল। তেওঁ ছাত্ৰী অৱস্থাৰে পৰা ৰাজনীতিৰ ফালে আকৃষ্ট হৈছিল আৰু এগৰাকী ছাত্ৰনেতা হিচাপে তেওঁ ৰাজনৈতিক জীৱনৰ পাতনি মেলিছিল। তেওঁ কংগ্ৰেছ পাৰ্টিৰ সক্ৰিয় সদস্য হিচাপে জিলা কংগ্ৰেছৰ সভাপতিৰ পদ অলংকৃত কৰিছিল। ১৯৪৭ চনত দেশ বিভাজনৰ পিছত তেওঁ ভাৰতলৈ আহে আৰু পঞ্জাবত নিগাজীকৈ থাকিবলৈ লয়। তেওঁ পঞ্জাব বিধানসভালৈ দুবাৰকৈ বিধায়ক হিচাপে নিৰ্বাচিত হৈছিল আৰু পিছলৈ হাৰিয়ানা বিধানসভালৈও তেওঁ নিৰ্বাচিত হয়।

ৰাজনৈতিক জীৱন

ছন্নো দেৱীয়ে জিলা কংগ্ৰেছৰ সভাপতিৰ পদ লাভ কৰাৰ পিছত তেওঁ পঞ্জাব বিধানসভাৰ নিৰ্বাচনত ভাৰতীয় জাতীয় কংগ্ৰেছ দলৰ টিকট লাভ কৰে। তেওঁ ১৯৫১ চনৰ পৰা ১৯৫৭ চনলৈ অমৃতচৰ বিধানসভা সমষ্টিৰ পৰা আৰু ১৯৬২ চনৰ পৰা ১৯৬৬ চনলৈ জগধ্ৰী সমষ্টিৰ পৰা পঞ্জাব বিধানসভালৈ দুবাৰকৈ নিৰ্বাচিত হৈছিল। তেওঁ ১৯৪০ চনত ব্ৰিটিছ ভাৰতৰ অন্তৰ্গত পঞ্জাব প্ৰদেশৰ মুলতান বিধানসভা সমষ্টিৰ জয়লাভ কৰিছিল। অবিভক্ত ভাৰতৰ এই নিৰ্বাচনত তেওঁ তেওঁৰ নিকটতম প্ৰতিদ্বন্দ্বী বিখ্যাত নেতা ছাৰ গংগা ৰামৰ পুত্ৰক প্ৰায় ৬০০০ ভোটৰ ব্যৱধানত পৰাস্ত কৰিছিল। তেওঁ একে সমষ্টিৰ পৰা ১৯৪৬ চনত নিকটতম প্ৰতিদ্বন্দ্বীক প্ৰায় ১৯০০০ ভোটৰ ব্যৱধানত নিৰ্বাচিত হয়। সেইদৰে তেওঁ ১৯৫১ চনৰ নিৰ্বাচনত বি.জে.এছ.ৰ প্ৰাৰ্থী প্ৰকাশ চান্দক প্ৰায় ৮০০০ ভোটৰ ব্যৱধানত হৰুৱাইছিল। আকৌ ১৯৬২ চনৰ পঞ্জাব বিধানসভা নিৰ্বাচনত তেওঁ জে.এছ.ৰ ইন্দৰ চেইনক প্ৰায় ৫০০০ ভোটৰ ব্যৱধানত পৰাস্ত কৰিছিল। তেওঁ ১৯৬২ চনৰ ১৯ মাৰ্চৰ পৰা ১৯৬৬ চনৰ ৩১ অক্টোবৰলৈ পঞ্জাব বিধানসভাৰ উপাধ্যক্ষ হিচাপে কাৰ্যনিৰ্বাহ কৰিছিল। ১৯৬৬ চনৰ ৬ ডিচেম্বৰ তাৰিখে তেওঁ হাৰিয়ানা বিধানসভাৰ অধ্যক্ষ হিচাপে পদ গ্ৰহণ কৰে। ইয়াৰ লগতে তেওঁ হাৰিয়ানা বিধানসভাৰ উপাধ্যক্ষ হিচাপেও কাৰ্যনিৰ্বাহ কৰিছিল। তেওঁ ভাৰতৰ ৰাজ্যসমূহৰ ভিতৰত প্ৰথম গৰাকী মহিলা বিধানসভাৰ অধ্যক্ষ।

তথ্য উৎস

বাহ্যিক সংযোগ

পঞ্জাব বিধানসভা

শ্ৰেণী:ভাৰতৰ ব্যক্তি
শ্ৰেণী:ভাৰতীয় ৰাজনীতিবিদ
নাৰায়ণ পাল

নাৰায়ণ পাল ( ৮৭১–৯২৫) ভাৰতীয় উপমহাদেশৰ পূব অঞ্চল, প্ৰধানকৈ বংগ আৰু বিহাৰ অঞ্চলত শাসন কৰা পাল সাম্ৰাজ্যৰ সপ্তমজন সম্ৰাট আছিল।

ৰাজত্ব

তেওঁৰ ৰাজত্বকালৰ বিষয়ে তেওঁৰ সপ্তম ৰাজত্ব বৰ্ষৰ গয়া মন্দিৰৰ শিলালিপি, ভাৰতীয় সংগ্ৰহালয় (পূৰ্বৰ পাটনা জিলাত পোৱা) তেওঁৰ নৱম ৰাজত্ব বৰ্ষৰ শিলৰ শিলালিপি, ভাগলপুৰ তাম-প্লেট অনুদান তেওঁৰ সপ্তদশ ৰাজত্ব বৰ্ষৰ, বিহাৰ ভোটিভ প্ৰতিমূৰ্তি শিলালিপি তেওঁৰ ৫৪ সংখ্যক ৰাজত্বকালৰ শিলালিপি আৰু তেওঁৰ মন্ত্ৰী ভট্টা গুৰৱমিশ্ৰৰ বাদল স্তম্ভৰ শিলালিপি তথ্য প্ৰদান কৰে।

বিভিন্ন এপিগ্ৰাফ আৰু ঐতিহাসিক তথ্যৰ বিভিন্ন ব্যাখ্যাৰ ভিত্তিত বিভিন্ন ইতিহাসবিদসকলে নাৰায়ণপালৰ ৰাজত্বকালৰ অনুমান এনেদৰে কৰিছে:

ইতিহাসবিদ
আনুমানি ৰাজত্ব
আৰ চি মজুমদাৰ (১৯৭১)
৮৫৪-৯০৮ খৃঃ
এ এম চৌধুৰী (১৯৬৭)
৮৬৬-৯২০ খৃঃ
বি পি সিনহা (১৯৭৭)
৮৬৫-৯২০ খৃঃ
ডি চি চিৰ্কাৰ (১৯৭৫-৭৬)
৮৬০-৯১৭ খৃঃ

তেওঁ কলাচুৰী ৰাজকুমাৰী লজ্জা দেৱী আৰু প্ৰথম বিগ্ৰহ পালৰ পুত্ৰ আছিল, লজ্জা দেৱীক অ' পি ভাৰ্মাই প্ৰথম কোকল্লাৰ কন্যা হ’ব পাৰে বুলি চিনাক্ত কৰিছে। পিছলৈ নাৰায়ণ পালৰ পিছত তেওঁৰ পুত্ৰ ৰাজ্য পাল ৰাজপাটত বহে।

ধৰ্ম আৰু ধৰ্মীয় নীতি

পাল বংশৰ আগতে শৈৱ ধৰ্মই বংগত শিপাইছিল যদিও সেই বংশৰ সময়তে ব্ৰাহ্মণ মন্ত্ৰীসকলে নিজৰ প্ৰভাৱ বৃদ্ধি কৰি বৌদ্ধ ধৰ্মৰ ওপৰত হিন্দু ধৰ্ম প্ৰতিষ্ঠা কৰিছিল। বিশেষকৈ নাৰায়ণ পালৰ দিনত শৈৱ ধৰ্মই বংগৰ মানুহৰ মনত ব্যাপক দখল লাভ কৰিছিল। এই অঞ্চলত বৌদ্ধ ধৰ্মৰ প্ৰাদুৰ্ভাৱ কমি আহিল, ক্ৰমান্বয়ে শৈৱ ধৰ্মৰ সৈতে মিহলি হৈ পৰিল।

তথ্যসূত্ৰ

শ্ৰেণী:পাল ৰাজবংশ
নৱমী

নৱমী (, ) হʼল সংস্কৃত ভাষাৰ এটি শব্দ, আৰু হিন্দু পঞ্জিকাৰ চান্দ্ৰ পাক্ষিক (পক্ষ) ৰ নৱম দিন (তিথি)। প্ৰত্যেক মাহত দুটিকৈ নৱমী তিথি থাকে, যথাক্ৰমে শুক্ল আৰু কৃষ্ণপক্ষৰ নৱম দিন। নৱমী তিথি প্ৰতি মাহৰ নৱম আৰু চতুৰ্বিংশতম দিনত পৰে।

উৎসৱ

ৰাম নৱমী এক হিন্দুধৰ্মীয় উৎসৱ। এই দিনটোতেই প্ৰভু ৰামৰ জন্ম উদ্‌যাপন কৰা হয়। চʼত মাহৰ শুক্লপক্ষৰ নৱমী তিথিত এই উৎসৱ পালন কৰা হয়।
সীতা নৱমী এক হিন্দুধৰ্মীয় উৎসৱ। এই দিনটোতেই দেৱী সীতাৰ জন্ম উদ্‌যাপন কৰা হয়। বʼহাগ মাহৰ শুক্লপক্ষৰ নৱমী তিথিত এই উৎসৱ পালন কৰা হয়।
স্বামীনাৰায়ণ জয়ন্তী হʼল স্বামীনাৰায়ণৰ জন্ম উদ্‌যাপন কৰা এটি হিন্দুধৰ্মীয় উৎসৱ। চʼত মাহৰ নৱম তিথিত এই উৎসৱ পালন কৰা হয় যিটো প্ৰকৃততে ৰাম নৱমীৰদিনাই পৰে।
কৃষ্ণ জন্মাষ্টমী উৎসৱৰ পাছদিনা, ভাদ মাহৰ কৃষ্ণপক্ষৰ নৱমী তিথিত নন্দোৎসৱ পালন কৰা হয়। ভগৱান কৃষ্ণৰ পালক-পিতৃ নন্দৰ স্মৃতিত এই উৎসৱ পালন কৰা হয়।

মহা নৱমী (মহা নৱম দিৱস) নৱৰাত্ৰি উদ্‌যাপনৰ অংশ। নৱৰাত্ৰিৰ ভিতৰত শাৰদ নৱৰাত্ৰি আটাইতকৈ গুৰুত্বপূৰ্ণ, আৰু ইয়াক শৰৎ ঋতুত পালন কৰা হয়। আয়ুধ পূজা বা অস্ত্ৰ পূজা হৈছে ভাৰতত পৰম্পৰাগতভাৱে পালন কৰা হিন্দুধৰ্মীয় উৎসৱ বিজয়া দশমী উৎসৱৰ অবিচ্ছেদ্য অংগ।

কাতি মাহৰ শুক্লপক্ষৰ নৱমী তিথিত (হিন্দুধৰ্মীয় উৎসৱ দীপাৱলীৰ ন দিনৰ পিছত) অক্ষয় নৱমী পালন কৰা হয়। এই দিনটো সত্যযুগৰ আৰম্ভণি বুলি ধৰা হয়, আৰু সেয়েহে ইয়াক সত্যযুগাদী বুলিও কোৱা হয়। এই দিনটোত আমলখি (আম‌্লা বুলিও কোৱা হয়) গছক বিষ্ণুৰ প্ৰকাশ হিচাপে বিভিন্ন আচাৰ-অনুষ্ঠানৰ মাজেৰে পূজা কৰা হয়, আৰু সেয়েহে এই দিনটোক আম‌্লা নৱমী বুলিও কোৱা হয়।

১৫৯৫ খ্ৰীষ্টাব্দৰ ফাগুন মাহৰ শুক্লপক্ষৰ নৱমী তিথিত হিন্দু সন্ত শ্ৰীগুৰু ৰাঘবেন্দ্ৰ স্বামীৰ জন্ম হৈছিল। সেইদিনা চন্দ্ৰ মৃগশীৰ্ষ নক্ষত্ৰত আছিল। তেওঁ মাধৱাচাৰ্যৰ দ্বৈত দৰ্শনৰ পোষকতা কৰিছিল।

তথ্য সংগ্ৰহ

শ্ৰেণী:তিথি
শ্ৰেণী:হিন্দু পঞ্জিকা
আইতল খোছলা

আইতল খোছলা (ইংৰাজী: Aaital Khosla; জন্ম: ৩ ডিচেম্বৰ ১৯৯৩) এগৰাকী ভাৰতীয় মডেল আৰু সৌন্দৰ্য প্ৰতিযোগিতাৰ বিজয়ী। তেওঁ 'গ্ল্যামানেণ্ড ছুপাৰমডেল ইণ্ডিয়া'ৰ মুকুট লাভ কৰিছিল আৰু অষ্ট্ৰিয়াৰ ভিয়েনাত অনুষ্ঠিত হোৱা 'মিছ আৰ্থ ২০১৫' প্ৰতিযোগিতাত ভাৰতক প্ৰতিনিধিত্ব কৰিছিল।

ব্যক্তিগত জীৱন আৰু কেৰিয়াৰ

প্ৰাৰম্ভিক জীৱন আৰু শিক্ষা

আইতলৰ জন্ম চণ্ডীগড়ৰ এটা ব্যৱসায়ী তথা ৰাজনৈতিক পৰিয়ালত হৈছিল। তেওঁ চণ্ডীগড়ৰ ছেইণ্ট ষ্টিফেনছ স্কুলত অধ্যয়ন কৰিছিল আৰু পিছলৈ উচ্চ শিক্ষাৰ বাবে এমচিএম ডিএভি কলেজ ফৰ উইমেনলৈ যায়।

কেৰিয়াৰ আৰু সুন্দৰী প্ৰতিযোগিতা

২০১৫ চনৰ ডিচেম্বৰ মাহত তেওঁ গুৰগাঁৱৰ হায়াত ৰেজেন্সিত অনুষ্ঠিত ‘ফেমিনা মিছ ইণ্ডিয়া দিল্লী’ প্ৰতিযোগিতাত অংশগ্ৰহণ কৰি শীৰ্ষ ৬ গৰাকীৰ ভিতৰত স্থান লাভ কৰে আৰু "মিছ ফেশ্বন আইকন" উপ-বঁটা লাভ কৰে। একে বছৰতে তেওঁ চণ্ডীগড়ত অনুষ্ঠিত ‘পলাশ নেচনেল বিউটি পেজেণ্ট’ত অংশ লৈ প্ৰথম ৰানাৰ্ছ-আপ ঘোষিত হয়। পিছলৈ তেওঁ ‘পলাশ নেচনেল বিউটি পেজেণ্ট ২০১৫’ত প্ৰৱেশ কৰে আৰু মূল বিজয়ীৰ মুকুট লাভ কৰে।

তেওঁ ভাৰতত ‘মিছ আৰ্থ’ প্ৰতিযোগিতাৰ বাবে ৰাষ্ট্ৰীয় প্ৰাৰম্ভিক প্ৰতিযোগিতা ‘গ্ল্যামানেণ্ড ছুপাৰমডেল ইণ্ডিয়া’ৰ দ্বিতীয় সংস্কৰণত প্ৰতিযোগিতা আগবঢ়াইছিল। ২০১৫ চনৰ ৪ নৱেম্বৰত গুৰগাঁৱৰ ক’ৰ্টয়াৰ্ড মেৰিয়ট হোটেলত অনুষ্ঠিত চূড়ান্ত অনুষ্ঠানত তেওঁ বিজয়ীৰ মুকুট পিন্ধে। মূল খিতাপ অৰ্জনৰ উপৰি তেওঁ প্ৰতিযোগিতাখনত তিনিটা বিশেষ বঁটা লাভ কৰে: মিছ ইণ্টাৰনেট, মিছ ইকো-ট্যুৰিজম আৰু মিছ প্ৰডাক্টচিভ বিউটি। তেওঁ মোহিনী ৰাজ পুনিয়াৰ উত্তৰাধিকাৰী হিচাপে গ্ল্যামানেণ্ড ছুপাৰমডেল ইণ্ডিয়া আৰু অলংকৃতা সহায়ৰ উত্তৰাধিকাৰী হিচাপে মিছ আৰ্থ ইণ্ডিয়াৰ খিতাপ লাভ কৰিছিল।

আইতলে অষ্ট্ৰিয়াৰ ভিয়েনাৰ মাৰ্ক্স হালেত অনুষ্ঠিত ‘মিছ আৰ্থ ২০১৫’ প্ৰতিযোগিতাত ভাৰতক প্ৰতিনিধিত্ব কৰিছিল।

বিতৰ্ক

২০১৫ চনৰ নৱেম্বৰ মাহত মিছ আৰ্থ ইণ্ডিয়াৰ আইতল খোছলাক প্ৰতিনিধিত্ব কৰা ভিডিঅ’টোক লৈ বিতৰ্কৰ সৃষ্টি হৈছিল। কাৰণ ভিডিঅ’টোত হিমালয় পৰ্বতমালাৰ চিত্ৰণত নেপালৰ মাউণ্ট এভাৰেষ্টৰ দৃশ্য প্ৰদৰ্শন কৰা হৈছিল। ভিডিঅ’টোৱে দ্ৰুতগতিত চৰ্চা লাভ কৰে আৰু ২৪ ঘণ্টাৰ ভিতৰত ইয়াক আঁতৰাই এটা নতুন ভিডিঅ’ আপলোড কৰা হয়। ৰাষ্ট্ৰীয় পৰিচালকে স্পষ্ট কৰি দিছিল যে ভিডিঅ’গ্ৰাফী দলটোৱে এই ভুল কৰিছিল আৰু ভুলটো ধৰা পৰাৰ লগে লগে ভিডিঅ’টো আঁতৰাই দিয়া হৈছিল। খোছলাই পিছত নেপাল আৰু নেপালৰ জনসাধাৰণৰ ওচৰত নিজৰ ফেচবুক পেজৰ জৰিয়তে ক্ষমা বিচাৰে।

তথ্যসূত্ৰ

বাহ্যিক সংযোগ

মিছ আৰ্থৰ অফিচিয়েল ৱেবছাইটত আইতল খোছলা

শ্ৰেণী:মডেল
শ্ৰেণী:সৌন্দৰ্য প্ৰতিযোগী